„ Þetta er hræðilegt áfall og manni þykir mjög undarelgt að það falli tvo flóð þarna á nánast sama tíma . Fyrra flóðið olli auðvitað miklu áfalli , tjónið var mikið og fólk var kannski svolítið ruglað á eftir . Alvöru áfallið kom hins vegar eftir seinna flóðið , þegar að við fréttum að það væri ung stúlka grafin undir . Þetta voru hræðilega erfiðar 40 mínútur , þar til við áttuðum okkur á því að þetta fór jafn ótrúlega vel og raun bar vitni , “ segir Helena Jónsdóttir , íbúi á Flateyri og sálfræðingur hjá áfallateymi Rauða krossins á Vestfjörðum . „ Þetta lýsir bara hvers konar ótrúlegt fólk býr hér “ Helena segir að flóðin í gær ýfi upp hræðilega erfið sár frá því fyrir aldarfjórðungi hjá þeim sem þá voru búsettir á Flateyri . „ En það er svo merkilegt , þeir sem upplifðu áfallið fyrir 25 árum síðan , þau hafa miklu meiri áhyggjur af okkur nýliðunum í þorpinu . Þau eru meira að tékka á okkur og okkar líðan . Þetta lýsir bara hvers konar ótrúlegt fólk býr hér , “ sagði Helena en um leið neyddist hún til að kveðja blaðamann þar eð björgunarsveitin þurfti á kröftum hennar að halda . Fá mikla aðstoð Blaðamaður heyrði aftur í Helenu um fjögurleytið en þá hafði hún unnið að sálgæslu nágranna sinna frá því að hún kvaddi í fyrra símtali . Spurð hvort það væri ekki flókið í ljósi þess að hún sjálf hefði orðið fyrir áfalli sem íbúi í þorpinu sagði Helena að það væri það jú upp að vissu marki en hún hefði einnig fengið gríðarlega góða aðstoð hjá öðrum sem mynda áfallateymi Rauða krossins á Vestfjörðum en það fólk kom með varðskipinu Þór um miðjan dag . „ Það getur líka hjálpað að vera að ganga í gegnum það sama og manneskjan sem ég er að reyna að hjálpa , það auðveldar mér að aðstoða . “ „ Svo einhvern veginn leysum við þetta saman “ Spurð hvernig henni þyki andlegt ástand Flateyringa vera eftir áfallið segir Helena það fyrst og fremst einkennast af náungakærleik og samstöðu . „ Andlegt ástand þorpsbúa er auðvitað ekki gott en það er heldur ekki þannig að hér séu allir brotnir . Hér ríkir bara náungakærleikur og samstaða og það er fyrsta verkefni allra , að tékka á næsta manni og að láta hann tékka á þér til baka . Svo einhvern veginn leysum við þetta saman . Áfallið er svolítið liðið , það er ekki eins og við sitjum uppi með hræðilegar , óafturkallanlegar afleiðingar . Þetta er eignatjón , ekki manntjón , og það auðvitað gerir þetta einhvern veginn þannig að fólk getur þjappað sér saman . Það er enginn yfirbugaður af sorg . “